Koekeloerder — 1 September 2017 - Mogol Pos
Koekeloerder — 1 September 2017
Ek sit en kyk na my sleutelbord en dan na die lys alternatiewe opsies wat leestekens, breuke en simbole insluit. Doen ander mense dit ook nadat hulle 'n taalwerkwinkel bygewoon het?
Nooit sal die Dooie See Rolle of Dooie See-Rolle of Dooie See-rolle of Dooie Seerolle vir my net beteken dis 'n versameling dokumente wat tussen 1947 en 1956 by die noordwestelike kus van die Dooie See ontdek is nie.
Ek het nog altyd gedink opgerolde perkamente lyk soos droëvrugterolle wat nie ook "droë vrugte rolle" of "droë vrugterolle" of "droëvrugte rolle" of "droë-vrugte-rolle" of "droë-vrugte rolle" of "droëvrugte-rolle" geskryf kan word nie. (Liewe Leser, ek laat die binne of buite die aanhalingskommagebruik in die boonste gevalle aan u taalaanvoeling oor.)
Ek sit op my stoel en weet dat ek tydens die taalsessie die koppelteken verstaan het. Mevrou, hoekom dink jy moes ek die Afrikaanse woordelys en spelreëls vandag weer met starende oë nader trek om oor die afstandskoppelteken te lees by "Reël 12.24"?